ମୁମ୍ବାଇଃ ସୁଶାନ୍ତ ସିଂ ରାଜପୁତ ମୃତ୍ୟୁକୁ 8 ମାସରୁ ଅଧିକ ସମୟ ହୋଇଯାଇଥିଲେ ମଧ୍ୟ ତାଙ୍କ ପ୍ରଶଂସକ ଆଜି ବି ତାଙ୍କୁ ଝୁରୁଛନ୍ତି। ସୋସିଆଲ ମିଡିଆରେ ସୁଶାନ୍ତଙ୍କ ନାଁ କ୍ରମାଗତ ଭାବରେ ଟ୍ରେଣ୍ଡ କରୁଛି। ଏଥର ସୁଶାନ୍ତଙ୍କ ପ୍ରଶଂସକଙ୍କ ପାଇଁ ଏକ ଖୁସି ଖବର ଅଛି । ଅଭିନେତାଙ୍କ ମୃତ୍ୟୁ ପରେ ତାଙ୍କୁ ଶ୍ରେଷ୍ଠ ଅଭିନେତା ପୁରସ୍କାର ପ୍ରଦାନ କରାଯାଇଛି ।
ଶନିବାର ମୁମ୍ବାଇରେ ଆୟୋଜିତ ହୋଇଥିବା ଦାଦାସାହେବ ଫାଲକେ ଇଣ୍ଟରନ୍ୟାସନାଲ ଫିଲ୍ମ ଫେଷ୍ଟିଭାଲରେ ସୁଶାନ୍ତଙ୍କୁ କ୍ରିଟିକ୍ସ ବେଷ୍ଟ ଆକ୍ଟର ସମ୍ମାନରେ ସମ୍ମାନିତ କରାଯାଇଛି । ତାଙ୍କ ଶେଷ ଫିଲ୍ମ 'ଦିଲ ବେଚାରା' ପାଇଁ ତାଙ୍କୁ ଏହି ଆୱାର୍ଡ ପ୍ରଦାନ କରାଯାଇଛି ।
ସେପଟେ ଏହି ଖୁସି ଖବର ଶୁଣି ପୁଣି ଭାବବିହ୍ବଳ ହୋଇପଡିଛନ୍ତି ଫ୍ୟାନ୍ସ । ସୋସିଆଲ ମିଡିଆରେ ପୁଣି ତାଙ୍କ ପୁରୁଣା ଫଟୋ ଭିଡିଓ ପୋଷ୍ଟ କରି ଦୁଃଖ ପ୍ରକାଶ କରିବା ସହ ଖୁସି ଜାହିର କରିଛନ୍ତି ସମସ୍ତେ ।
ପ୍ରକାଶ ଥାଉକି ଶ୍ରେଷ୍ଠ ଫିଲ୍ମ ପୁରସ୍କାର ଅଜୟ ଦେବଗନଙ୍କ 'ତାନାଜୀଃ ଦ ଅନସଙ୍ଗ ୱାରିୟର' ପାଇଁ ମିଳିଥିବା ବେଳେ 'ଲକ୍ଷ୍ମୀ' ପାଇଁ ଶ୍ରେଷ୍ଠ ଅଭିନେତା ପୁରସ୍କାର ଜିତିଛନ୍ତି ଅକ୍ଷୟ କୁମାର । ସେହିପରି 'ଛପାକ' ପାଇଁ ଦୀପିକାଙ୍କୁ ଶ୍ରେଷ୍ଠ ଅଭିନେତ୍ରୀ ପୁରସ୍କାରରେ ପୁରସ୍କୃତ ହୋଇଛନ୍ତି ।
